岳珂
真宗皇帝御制朱表御书赞
宋德茂三世，祥符闿九清。
兢业帝道登，陟降王心宁。
龙鸾夜染翰，虎豹晨抽扃。
宸心勤惕忧，清思入杳冥。
庆阴云裔裔，飙景风泠泠。
朱表动渊监，苍旻闻德馨。
岧嶢瞻天章，邃穆环禁庭。
昭回河汉隔，澒洞山河腥。
流传几百年，撝呵犹六丁。
金笺炯玉字，蜀带要吴绫。
大名标北都，宝庆恢中兴。
边尘失瓯脱，赵璧归连城。
百年神迹晦，再拜感涕零。
探骊方得隽，负马仍腾英。
天心正昌唐，文轨将收京。
原言豁氛霾，长仰奎星明。